[{"text_idx": "#000002", "text": "C\u2019hoarierezed mell-droad e Breizh-Veur e 1970, ur bloaz a-raok ma vefe aotreet en-dro d\u2019ar merc\u2019hed c\u2019hoari er stadou\u0300. (Getty images)"}, {"text_idx": "#000003", "text": "Tost 100 vloaz zo e oa bet dalc\u2019het ar c\u2019hrogad mell-droad ofisiel kentan\u0303 etre merc\u2019hed e Fran\u0303s. Fenoz e vo roet lan\u0303s da Gib ar bed a vo mediaouekaet evel n\u2019eo ket bet biskoazh c\u2019hoazh moarvat. Darn eus ar c\u2019hrogadou\u0300 a vo c\u2019hoariet e Breizh. Perak ez eus bet ezhomm eus ur c\u2019hantved a-bezh evit degouezhout d\u2019ar poent-man\u0303 eta ? Atav e vez talvoudus sellet er c\u2019hilseller..."}, {"text_idx": "#000008", "text": "Daoust d\u2019an derou\u0300 kriz ha d\u2019an emzalc\u2019hiou\u0300 kasonius e lakaas merc\u2019hed ar British Ladies Football Club o botou\u0300-krap evit un droiad mell-droad lorc\u2019h e 1895 a vrudas ha broudas ar skipailhou\u0300 merc\u2019hed da ober kemend-all."}, {"text_idx": "#000009", "text": "Pa oa ar Brezel Bed kentan\u0303 o reuzian\u0303 Europa e tiwanas koulskoude ar sport-se e Fran\u0303s ivez, evit ar merc\u2019hed. Tro-dro da Bariz da gentan\u0303, a-drugarez da ziaraogerezed evel The\u0301re\u0300se Brule\u0301, Suzanne Lie\u0301brard, pe c\u2019hoazh Alice Millait, a oa izili eus ar Fe\u0301de\u0301ration des Socie\u0301te\u0301s Fe\u0301minines Sportives de France (FSFSF). Gant an aozadur-se hag ar c\u2019hlub liesportel Fe\u0301mina Sport, krouet e 1912 gant div gelennerez war ar sport, e voe eus un diazez solut a-walc\u2019h evit rein\u0303 ur gwir lan\u0303s d\u2019ar vell-droad, e Pariz ha pelloc\u2019h goude-se."}, {"text_idx": "#000010", "text": "Ar sport en e varr"}, {"text_idx": "#000011", "text": "Diaes eo ijinan\u0303 e oa muioc\u2019h a arvesterien hag arvesterezed evit skipailhou\u0300 merc\u2019hed er bloavezhiou\u0300 1920 eget na oa e fin an 20vet kantved. Ar wirionez eo avat. D\u2019an 29 a viz Ebrel 1920 ez eas c\u2019hoarierezed gwellan\u0303 Fran\u0303s da dalan\u0303 ouzh skipailh brudet an Dick, Kerr Ladies (DKL) e Manchester, dirak 25 000 a dud. Mont a reas ar maout gant ar merc\u2019hed e glas, 2-0. Un nebeud miziou\u0300 goude e voe dalc\u2019het ar c\u2019hrogad distro, e stad Pershing Pariz. Rampo, dirak 12 000 den avat, ur rekord eus tu-man\u0303 mor Breizh evit ur c\u2019hrogad gant c\u2019hoarierezed mell-droad !"}, {"text_idx": "#000012", "text": "Merc\u2019hed an Dick, Kerr Ladies en tu kleiz ha re St Helen\u2019s en tu dehou\u0300,ar mor a arvester\u00b7ien\u00b7ezed a-dren\u0303v (donmouth.co.uk)"}, {"text_idx": "#000013", "text": "E Bro-Saoz e oa entanet an dud gant merc\u2019hed an DKL. 53 000 den a oa deuet d\u2019o gwelet e miz Here 1920, a-enep klub Santez-Helen. Gwriziennet mat e seblante bezan\u0303 mell-droad ar merc\u2019hed e Breizh-Veur neuze gant 150 skipailh, ha ne oa ket fall e Fran\u0303s kennebeut, gant 18 klub tro-dro da Bariz. Met \u201cmorse tra n\u2019eo gounezet da viken evit ar pezh a sell ouzh gwiriou\u0300 ar merc\u2019hed\u201d evel ma lavare Simone de Beauvoir."}, {"text_idx": "#000014", "text": "Gwazed a c\u2019halloud e met ar vell-droad ne oant ket plijet o welet merc\u2019hed entanet gant ur sport \u00ab n\u2019eo ket graet evito \u00bb. Arguzennou\u0300 a bep seurt a veze embannet er c\u2019hazetennou\u0300, gant abegou\u0300 toull diwar-benn yec\u2019hed ar maouezed, e anv talvoudou\u0300 divezel*, pe c\u2019hoazh oc\u2019h ober brud fall diwar-benn implijou\u0300 arvarus arc\u2019hant ar c\u2019hrogadou\u0300. Da skouer e oa bet kaset gant an Dick, Kerr Ladies o gounidou\u0300 da harpan\u0303 an dud gloazet er brezel ha d\u2019ar vengleuzierien, abegou\u0300 sokial ha dengarus koulskoude. Pa fell d\u2019unan lazhan\u0303 e gazh, e lavar eo fall o logota...D\u2019ar 5 a viz Kerzu 1921 e tivizas ar Football Association, aozadur mell-droad Breizh-Veur berzan\u0303 ar vell-droad d\u2019ar merc\u2019hed."}, {"text_idx": "#000015", "text": "En tu all da vor Breizh ivez e savas an droukprezegerien* o mouezh : Gabriel Hanot en o zouez, kazetenner meur er Skipailh, ac\u2019h embannas e oa \u201cnull mod ar merc\u2019hed da c\u2019hoari\u201c. Hervez Henri Desgranges, un den a-bouez en Dro-Fran\u0303s, \u201ce vefe gwelloc\u2019h d\u2019ar merc\u2019hed c\u2019hoari etre peder moger tev, kuit d\u2019en em ziskouez dirak an dud\u201c. E 1932 e skarzhas an FSFSF ar vell-droad eus listenn ar sportou\u0300 sterniet, o kondaonin\u0303 ar sport d\u2019an diskar neuze."}, {"text_idx": "#000016", "text": "Footballerezed an Dick, Kerr oc\u2019h eskemm war ar strategiezh (donmouth.co.uk)"}, {"text_idx": "#000018", "text": "E 1971 eo bet aotreet gant ar Football Association d\u2019ar merc\u2019hed c\u2019hoari mell-droad er stadou\u0300 Saoz en-dro, goude 50 vloaz o verzan\u0303 ar sport dezho."}, {"text_idx": "#000019", "text": "E ke\u0302r Reims an hini eo e voe degaset ar vell ront en-dro gant ar merc\u2019hed e Fran\u0303s. E 1968, e voe krouet ur skipailh, war intrudu ur gourdoner ha ne oa ket o c\u2019hortoz kement a youl nag a vrud gant ar sportourezed deuet da lakaat o anviou\u0300. Bloaz goude e troas ar skipailh da gevrenn ar merc\u2019hed e klub Stad Reims. Spi o doa da lakaat ar FFF1 da blegan\u0303 evit ma vefe degemeret ar merc\u2019hed en he c\u2019hreiz. Daoust ma rae an aozadur penn-mouz dirak ar mennozh-se, e plegas koulskoude e 1970 : a-benn neuze e voe eus ul lan\u0303s nevez evit ma tiwanfe klubou\u0300 merc\u2019hed e pep lec\u2019h, tammig-ha-tammig."}, {"text_idx": "#000020", "text": "Abred a-walc\u2019h, e 1962 en em gavas ur gorsadez, Yolande Clossais e Roazhon, c\u2019hoant ganti da sevel ur skipailh mell-droad merc\u2019hed. 16 plac\u2019h a sinas war an 90 o vezan\u0303 lakaet o anv. Truek e oa buhez ur c\u2019hlub merc\u2019hed er bloavezhiou\u0300-se avat, hervez Pierrette Louin, ezel eus ar skipailh. \u201cAr perzh mat ne oa ken met ar gourdoner. A-hend-all e rankemp paean\u0303 kement tra, ar rochedou\u0300, ar frejou\u0300-hent...\u201c. N\u2019eo ket padet pell ar skipailh siwazh abalamour d\u2019ar reuzeudigezh, echu ganti e 1976. Abaoe e c\u2019hortozomp ur skipailh merc\u2019hed da skein\u0303 er volotenn er Roazhon Park c\u2019hoazh !"}, {"text_idx": "#000021", "text": "D1 ha footballerezed eus ar c\u2019hentan\u0303"}, {"text_idx": "#000022", "text": "E 1976, e voe krouet ur skipailh merc\u2019hed e Reuz, Il-ha-Gwilen, hag en deus bet tro da c\u2019hoari e D1. Etre 1999 ha 2000 he deus c\u2019hoariet Camille Abily, ar Roazhonadez footballerez etrebroadel, er skipailh-se, a-raok na\u2019z afe da hini Sant-Brieg-Gwengamp2 \u00ab Sant-Brieg ha Kemper a oa e D1 d\u2019ar c\u2019houlz ma c\u2019hoarien-me en Aodou\u0300-an-Arvor, ha klubou\u0300 all Breizh a oa e D2, Reuz da skouer \u00bb a gont-hi. \u00ab N\u2019eus ket kement a glubou\u0300 ken hiziv. Brav e vefe gwelet ur c\u2019hlub youlek o tiorren da vat mell-droad ar merc\u2019hed e Breizh, daoust ma n\u2019eo ket fall ar pezh a ra an EAG dija \u00bb (Journal de la Bretagne, niv. 8, 05/06/19)."}, {"text_idx": "#000024", "text": "Euge\u0301nie ar Sommer, ezel eus skipailh Fran\u0303s, a oa bet stummet en Oriant, ha bet war-lerc\u2019h o c\u2019hoari e Sant-Brieg, a-raok kuitaat ar c\u2019hlub e 2009 evit Lyon. Ur Vrestadez zo ivez er skipailh zo o vont da c\u2019hoari kib ar bed, Griedge Mbock hec\u2019h anv, bet en EAG betek 2015 a-raok kuitaat ar vro evit Lyon ivez, unan eus klubou\u0300 gwellan\u0303 Europa."}, {"text_idx": "#000025", "text": "Ar sizhun-man\u0303 eo pignet merc\u2019hed Naoned e D2, ha re yaouank ar memes klub (U15) zo bet trec\u2019h war Lyon e kib Mondial Pupilles Ploveilh un nebeud deiziou\u0300 zo. Estreget skipailh Brest a zo hiziv unan eus ar re uhelan\u0303 e live e Breizh, e seblant Bro-Gerne bezan\u0303 un douar a-zoare evit dazont mell-droad ar merc\u2019hed, gant un dousennad klubou\u0300 ur gevrenn merc\u2019hed yaouank enno : Speied, Kemper, Pornaleg-Leskonil, Plozeved, Douarnenez, Triagad, ar Gelveneg, Fouenant, Skaer, Plonevez, Landudeg Gwiler-Kerne, Penmarc\u2019h, Eliant ha Konk-Kerne... kement-se !"}, {"text_idx": "#000026", "text": "Trec\u2019hou\u0300 zo war ar stern e Breizh, war an tachennou\u0300 c\u2019hoari kement ha war dachenn an ingalded er sport. Gant ma chomo digor ar speredou\u0300."}, {"text_idx": "#000028", "text": "Emgav er Roazhon Park, evit harpan\u0303 ar Bretonezed war toenn ar bed ?"}, {"text_idx": "#000031", "text": "Mixite\u0301 et non-mixite\u0301 : l\u2019exemple du football fe\u0301minin : CLIO"}, {"text_idx": "#000032", "text": "Mondial dames : les Pionnie\u0300res de Reims, l\u2019aventure qui a lance\u0301 le foot fe\u0301minin en France : LA CROIX"}, {"text_idx": "#000036", "text": "Ma\u2019z oc\u2019h dedennet da gemer perzh er gelaouenn kasit ur postel deomp war :"}]